Äskettäin vankilasta vapautunutta sarjakuristajaa epäillään rikoksesta.

Helsingin poliisi otti viime sunnuntaina kiinni ”sarjakuristajana” tunnetun Michael Penttilän. Poliisi epäilee Penttilää törkeästä henkeen tai terveyteen kohdistuvan rikoksen valmistelusta.

Tutkinnanjohtaja, rikosylikomisario Jonna Turunen vaati Penttilää vangittavaksi tutkinnan ajaksi, mutta Helsingin käräjäoikeus laski hänet torstaina vapaalle jalalle.

Mitä kätkee taakseen harvinainen rikosnimike? Sen koki painajaiseksi muuttuneessa arjessaan Itä-Helsingissä asuva perhe, isä, äiti ja 17-vuotias tytär.

Ensimmäinen outo merkki tuli pari kuukautta sitten, kun isä lähti töihin ja tytär jäi yksin kotiin tekemään läksyjä.

– Ehkä viidentoista minuutin kuluttua kuulin jonkun yrittävän sisään. Ovella rapisi. Luulin, että iskä oli unohtanut jotain, tytär kertoo.

– Kun sitä ääntä oli jatkunut monta minuuttia menin ja avasin välioven.

Tytär ehti nähdä ovisilmästä mustanahkahansikkaisen miehen, joka peitti kädellä ovisilmän ennen kuin poistui.

– Olin ihan paniikissa ja soitin iskälle. Hän arveli, että se oli vahinko, joku oli sekoittanut ovet.

Asia unohtui, mutta nyt jälkeenpäin perhe ei voi olla ajattelematta, mitä olisi tapahtunut, jos tytär olisi avannut oven luullen isän pyrkivän sisään.

Pääsiäislauantaina postiluukusta putosi kirje. Se oli ”rakkauskirje”, A5-vihkon irtosivu, täynnä pelkillä isoilla kirjaimilla tehtyä tekstiä.

– Siinä sanottiin, että olemme eri chattisivuilla, että hän on nähnyt minut muutaman kerran ja pitää ulkomaalaisista tytöistä eikä etsi vain seksiseuraa, vaan pitempiaikaista suhdetta ja jos haluaisin tavata häntä, minun tulisi huutaa ikkunasta, tytär kertoo.

Kirjeen alla oli nimi Michael ja puhelinnumero. Siitä alkoi taitava salapoliisityö.

– Hän on tosi taitava, äiti kehuu tytärtään ja ylpeältä näyttää isäkin.

Numerosta ei suoraan löytynyt tietoa, mutta kun tytär haki sen avulla netistä, törmäsi hän nimeen Michael Penttilä.

Tytär googlasi nimen. Hakutulos oli shokki. Asiat loksahtivat kohdilleen. Mieleen tuli heti outo tilanne ovella.

– Silloin iski paniikki ja soitin taas iskälle. Taidan soittaa aina iskälle, tytär naurahtaa. Hän kertoo tarinaansa reippaasti, vaikka tunnustaa, että nukkuu nykyisin valot päällä.

Isä soitti Penttilän numeroon. Tämä vaikutti yllättyneeltä, että soittaja oli miesääni.

– Sovimme, että tapaamme talon parkkipaikalla, isä kertoo.

– Kielsin häntä enää ikinä lähestymästä tytärtäni. Hän kierteli ja selitti, että kyseessä oli vahinko ja että hän luuli rapussa asuvan jonkun 29-vuotiaan naisen, jolla on pitkät tummat hiukset ja ruskeat silmät.

Seuraavaksi perhe soitti 112. Siellä kehotettiin odottamaan, että ovella on taas joku, huutamaan ”mene pois” ja soittamaan sitten uudelleen.

Sunnuntaina perhe lähti Pasilan poliisitalolle. Ensimmäinen virkailija ei tunnistanut nimeä Michael Penttilä.

– Näytimme hänelle nettihaun. Hän kävi jossain ja sieltä tuli nainen, joka oli ihan punainen ja sanoi, että he ottavat heti yhteyttä väkivaltarikosyksikköön, isä kertoo.

Perhettä kuulusteltiin kuusi tuntia, jona aikana poliisi kävi ottamassa Penttilän kiinni.

– Meille on nyt kerrottu, ettei hän palaa tähän taloon. Mutta entä hänen uudet naapurinsa, äiti kysyy.

Oma kotipiha muuttui pelottavaksi. Verhot suojaavat vähän.­

Perheen isä tapasi viime lauantaina pihallaan Michael Penttilän (vas.) ja kielsi tätä lähestymästä tytärtään.­